Buurt- en plaaswagte: Cele weier patrolliesBheki Cele. Foto: Kopano Tlape/GCIS Bheki Cele, minister van polisie, het Donderdag gesê hy is nie oortuig daarvan dat buurt- en plaaswagte moet patrolleer ten tyde die landwye afsondering nie. Dit volg nadat talle buurtwagkomitees en lede van die publiek Cele versoek het om die funksionering van buurtwagte en ander veiligheidstrukture te heroorweeg weens misdrywe, soos inbrake by skole, wat veral in dié tyd toeneem. Daar is tans ŉ verbod op die patrollering van buurtwagte en ander veiligheidstrukture tydens die tyd van algehele afsondering. Cele sê die groot rede waarom hy nie sulke patrollies wil toelaat nie is omdat buurt- en plaaswagte nie aan iemand verantwoordbaar is wanneer hulle wagte dalk ŉ fout begaan nie. Hy meen daar kan wel teen polisie opgetree word wanneer ŉ polisielid oortree. Cele sê soldate en lede van die polisie en metropolisie se agtergrond is deeglik nagegaan en hulle is gekeur om gemeenskappe te kan beskerm. “Ek kan nie dieselfde oor buurtwagte sê nie. Ons het nie hul wagte se agtergrondinligting om te weet wie hulle is en waar hulle vandaan kom nie.” sê Cele. Cele meen ook buurtwagte en ander veiligheidstrukture doen meestal goeie werk, maar daar kom soms ŉ mate van politiek in hul strukture voor. “Ek het nie ŉ probleem om die saak verder te bespreek nie, maar daar is duidelike tekortkominge wat tans kop uitsteek. Ek is ook gereed om met verskeie buurtwagte en ander veiligheidstrukture saam te werk,” sê Cele. Ian Cameron, AfriForum se hoof van gemeenskapsveiligheid, het sy misnoeë oor Cele se besluit om die patrollering te weier, uitgespreek. “Cele is besig om mense blatant aan bloeddorstige geweld en ander misdaad bloot te stel,” het Cameron gesê. Cameron sê die bejaarde slagoffer wat die afgelope week in haar huis op ŉ kleinhoewe wreed aangeval is, kon voorkom gewees het indien’n plaaswag die gebied gepatrolleer het. Maroela Media het vroeër berig die burgerregteorganisasie AfriForum het ŉ brief aan Cele gerig en ŉ aanlyn petisie van stapel gestuur in ’n poging om buurtwagte en ander veiligheidstrukture toe te laat om tydens die afsonderingstydperk aktief te funksioneer. In die skrywe beklemtoon AfriForum die belangrike en noodsaaklike rol wat buurt-, plaas- en hoewewagte, asook soortgelyke veiligheidstrukture in hul onderskeie gemeenskappe verrig. Die skrywe wys ook op verskeie wyses waarop die minister hierdie strukture moontlik binne die raamwerk van die wet kan benut. Cameron versoek die publiek om die AfriForum-petisie te onderteken en só buurt- en plaaswagte ŉ noodsaaklike diens vir die duur van die afsondering te maak.